**Мотиви**

**по аргумент и аналогия на чл.28, ал.2 от Закон за нормативните актове**

**към Стратегия за подкрепа за личностно развитие на децата и учениците в Община Рила (2018-2019)**

**1. Причини, които налагат приемането на** **Стратегия за подкрепа за личностно развитие на децата и учениците в Община Рила (2018-2019):**

Приемането на Стратегия за подкрепа за личностно развитие на децата и учениците в Община Рила (2018-2019) е наложено от разпоредбата на чл. 197, ал.1 и ал.2 от Закона за предучилищното и училищното образование (обн. ДВ бр. 79 от 13.10.2015 г., с посл. изм. и доп.), съгласно която въз основа на областната стратегия за подкрепа за личностно развитие на децата и учениците, се приема общинска стратегия за личностно развитие на децата и учениците, от общинския съвет за период от две години (по арг. на ал.2).

Приемането на Стратегия за подкрепа за личностно развитие на децата и учениците в Община Рила (2018-2019) е мотивирано и от чл. 5 от Наредбата за приобщаващото образование (Приета с ПМС № 232 от 20.10.2017 г., обн., ДВ, бр. 86 от 27.10.2017 г., в сила от 27.10.2017 г.), с която правна норма е указано, че подкрепата за личностно развитие на децата и учениците се организира и осигурява в съответствие с утвърдените областни и общински стратегии за подкрепа за личностно развитие на децата и учениците.

**2. Цели, които се поставят:**

Стратегическите цели и приоритети, които се поставят в Стратегията са съобразени със законовата рамка на процеса на приобщаващото образование в образователните институции и изконното право на всяко дете да бъде приобщено и ценено, да се гарантира достъпът му до подкрепа за личностно развитие в съответствие с неговите личностни потребности и интереси. Общинската стратегия регламентира обществените отношения, свързани с процесите на приобщаващото образование, както и мерките и дейностите за предоставяне на подкрепа за личностно развитие на децата и учениците в Община Рила. Същите са в съответствие със заложените в Областна стратегия за подкрепа за личностно развитие на децата и учениците в Област Кюстендил.По своята същност обединяват набор от мерки и дейности, подчинени на мисията и визията на стратегията.

**Визия:** Осигурено качествено образование, основано на индивидуалните потребности на децата и учениците от Община Рила.

**Мисия:** Създаване на условия и осигуряване на базисни ресурси за предоставяне на ефективна и ефикасна обща и допълнителна подкрепа за личностно развитие на децата и учениците в Община Рила.

**Стратегически цели:**

***Стратегическа цел №1.***Създаване на подходяща социално-психологическа среда за личностно развитие на децата и учениците от Община Рила.

***Стратегическа цел №2.*** Осигуряване на специалисти и повишаване на компетентностите на педагогическия персонал за задоволяване на потребностите от подкрепа за личностно развитие на децата и учениците в Община Рила.

***Стратегическа цел №3.*** Създаване на подкрепяща среда и подобряване на условията за личностно развитие за деца и ученици, включително и на децата и учениците със специални образователни потребности от Община Рила.

***Стратегическа цел №4.*** Развитие и разширяване на мрежата от образователни институции за предоставяне на обща и допълнителна подкрепа за личностно развитие на територията на Община Рила

***Стратегическа цел №5.*** Повишаване ефикасността на взаимодействие между участниците в образователния процес и институциите за осигуряване на най-добрия интерес на детето и ученика.

***Стратегическа цел №6.*** Създаване на условия за активно сътрудничество на образователните институции и гражданското общество за целите на приобщаващото образование.

 **3. Финансови и други средства, необходими за изпълнението на Стратегията:**

 Дейностите, включени в Стратегията предполагат гарантиране на необходимите финансови средства от държавата във връзка с прилагане на Наредбата за приобщаващото образование, в който смисъл предоставяне на средства на съответните институции – пряко ангажирани с общата и допълнителната подкрепа.

За изпълнението на Общинската стратегия за подкрепа за личностно развитие на децата и учениците в Община Рила (2018-2019), ще се разчита основно на планираните средства от държавния бюджет за финансиране на дейности за обща и допълнителна подкрепа.

 **4. Очаквани резултати от прилагането на Наредбата:**

 Предоставяне на подкрепа за личностно развитие на всяко дете и на всеки ученик в образователните институции в Община Рила, в съответствие с индивидуалните им образователни потребности.

Осигуряване на пълноценна обща и допълнителна подкрепа за личностно развитие на децата и учениците в Община Рила, в партньорство с Община Рила, държавни институции, заинтересовани страни.

Изпълнение на ангажиментите, съобразно действащото законодателство в областта на приобщаващото образование.

**5. Анализ за съответствие с правото на Европейския съюз:**

Настоящият проект на Стратегия е предвиден за приемане, въз основа на Закона за предучилищното и училищното образование, предвид което съответствието му с правото на Европейския съюз е предопределено от същия Закон, както и от съответствието на съотносимите нормативните актове от по-висока степен в Република България с правото на Европейския съюз.

**Георги Кабзималски /п/**

***Кмет на Община Рила***

Изготвил: /п/

Василка Димитрова, *Директор на дирекция ХДУТОСИР*